Amerikanac Steven Nyman senzacionalni je pobjednik spusta za Svjetski kup u talijanskoj Val Gardeni. Nyman je do pobjede došao sa startnim brojem 39, a slavio je sa 19 stotinki prednosti ispred Slovenca Roka Perka, također velikog iznenađenja jer je imao startni broj 35. Na ishod utrke su uvelike utjecali teški meteorološki uvjeti na stazi, koji su se bitno popravili kada su startali skijaši sa većim startnim brojevima. Nyman (30) je to iskoristio za drugu pobjedu u karijeri, a i prvu je ostvario na spustu u Val Gardeni 2006. Treće mjesto je osvojio svjetski prvak u spustu Kanađanin Erik Guay.

Vodeći u ukupnom poretku Svjetskog kupa Norvežanin Aksel Lund Svindal završio je utrku kao peti i povećao vodstvo, te sada ima 585 bodova. Drugi je Ted Ligety (408), a treći Marcel Hirscher (380).

Ivica Kostelić je ranije odlučio propustiti spust u Val Gardeni, ali će zato u nedjelju voziti veleslalom u Alta Badiji.U ukupnom poretku Ivica je sada 19. s 132 boda.